PATVIRTINTA

Klaipėdos rajono savivaldybės tarybos

2020 m. lapkričio 26 d. sprendimu Nr. T11-410

**PINIGINĖS SOCIALINĖS PARAMOS TEIKIMO ASMENIMS, PATIRIANTIEMS SOCIALINĘ RIZIKĄ, TVARKOS APRAŠAS**

**I. BENDROSIOS NUOSTATOS**

1. Piniginės socialinės paramos teikimo asmenims, patiriantiems socialinę riziką, tvarkos aprašas (toliau – Tvarkos aprašas) reglamentuoja piniginės socialinės paramos teikimo bendrai gyvenantiems asmenims arba vieniems gyvenantiems, Klaipėdos rajono savivaldybėje gyvenamąją vietą deklaravusiems arba faktiškai gyvenantiems (niekur nedeklaravusiems gyvenamosios vietos) asmenims, patiriantiems socialinę riziką, atvejus, paramos rūšis, jos teikimo būdus bei procedūrą.

2. Piniginė socialinė parama bendrai gyvenantiems asmenims arba vienam gyvenančiam asmeniui, patiriantiems socialinę riziką, teikiama vadovaujantis Lietuvos Respublikos piniginės socialinės paramos nepasiturintiems gyventojams įstatymu ir šiuo Tvarkos aprašu.

3. Šiame tvarkos apraše naudojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatyme apibrėžtas sąvokas.

4. Piniginė socialinė parama – Lietuvos Respublikos piniginės socialinės paramos nepasiturintiems gyventojams įstatymo nustatyta piniginė socialinė parama (socialinės pašalpos ir būsto šildymo išlaidų, geriamojo vandens išlaidų ir karšto vandens išlaidų kompensacijos (toliau – kompensacijos, vienkartinė (sąlyginė, periodinė, tikslinė) pašalpa).

5. Socialinė rizika – veiksniai ir aplinkybės, dėl kurių asmenys patiria ar yra pavojus patirti jiems socialinę atskirtį: suaugusiųjų socialinių įgūdžių tinkamai prižiūrėti ir ugdyti vaikus (įvaikius) stoka ar nebuvimas; vaikų (įvaikių) visapusiško fizinio, protinio, dvasinio, dorovinio vystymosi ir saugumo sąlygų neužtikrinimas; psichologinė, fizinė ar seksualinė prievarta; smurtas; įsitraukimas ar polinkis įsitraukti į nusikalstamą veiklą; piktnaudžiavimas narkotinėmis, psichotropinėmis medžiagomis, alkoholiu, priklausomybė nuo narkotinių, psichotropinių medžiagų, alkoholio, azartinių lošimų; elgetavimas, valkatavimas, skurdas ir benamystė; motyvacijos dalyvauti darbo rinkoje stoka ar nebuvimas.

**II. PINIGINĖS SOCIALINĖS PARAMOS TEIKIMO BŪDAI**

6. Socialinė parama patyrusiems socialinę riziką bendrai gyvenantiems asmenims arba vienam gyvenančiam asmeniui gali būti teikiama vienu ar keliais iš šių būdų arba derinant teikimo formas:

6.1. Socialinė pašalpa ir vienkartinė (sąlyginė, periodinė, tikslinė) pašalpa:

6.1.1. pinigais;

6.1.2. nepinigine forma:

6.1.2.1. kortelėmis, skirtomis pirkti parduotuvėse parduodamas prekes, išskyrus alkoholio, tabako gaminius bei loterijos bilietus, ir (ar) atsiskaityti už komunalinių paslaugų bei telekomunikacijos paslaugų teikimą;

6.1.2.2. apmokant už kuro, geriamojo ir karšto vandens, dujų, elektros energijos tiekimą ir kitų komunalinių paslaugų bei telekomunikacijos paslaugų teikimą;

6.1.2.3. apmokant būsto nuomą;

6.1.2.4. apmokant vaikų maitinimo, ugdymo išlaidas formaliojo ir neformaliojo švietimo paslaugų įstaigose ar dienos centruose;

6.1.2.5. apmokant gydymosi išlaidas ir (ar) socialines paslaugas;

6.1.2.6. apmokant studijas, neformalųjį švietimą.

6.2. kompensacijos:

6.2.1. pervedant skirtąsias šildymo išlaidų kompensacijas į kurą teikiančių įmonių atsiskaitomąsias sąskaitas bankuose.

7. Socialinės pašalpos dydis pinigais negali viršyti 50 procentų paskirtos socialinės pašalpos dydžio, išskyrus atvejus, kai atvejo vadybininkas, koordinuojantis atvejo vadybos procesą, rekomenduoja didesnę kaip 50 procentų paskirtos išmokos dydžio sumą mokėti piniginėmis lėšomis, o kai atvejo vadyba netaikoma, – atsižvelgiant į darbuotojo, dirbančio su asmenimis, patiriančiais socialinę riziką, rekomendaciją.

**III. PINIGINĖS SOCIALINĖS PARAMOS SKYRIMAS IR MOKĖJIMAS**

8. Klaipėdos rajono paramos šeimai darbuotojas arba seniūnijos socialinio darbo specialistas teikia informaciją raštu asmens (asmenų) deklaruotos (arba faktinės) gyvenamosios vietos seniūnijos Piniginės socialinės paramos teikimo komisijai (toliau – Komisija) dėl piniginės socialinės paramos teikimo būdų ir termino paskyrimo bendrai gyvenantiems asmenims arba vienam gyvenančiam asmeniui, patiriantiems socialinę riziką.

9. Klaipėdos rajono savivaldybės administracijos direktoriaus paskirtas valstybės tarnautojas (toliau – paskirtas valstybės tarnautojas), vadovaudamasis Komisijos sprendimu, priima sprendimą dėl piniginės socialinės paramos bendrai gyvenantiems asmenims arba vienam gyvenančiam asmeniui teikimo būdo paskyrimo.

10. Vadovaudamiesi paskirto valstybės tarnautojo sprendimu:

10.1. Paslaugų ir civilinės metrikacijos skyriaus specialistas informuoja piniginės socialinės paramos gavėją apie išmokos teikimo būdą bei Klaipėdos rajono savivaldybės administracijos direktoriaus paskirto valstybės tarnautojo sprendimą perduoda seniūnijos darbuotojui, atsakingam už išmokų mokėjimą.

10.2. Paslaugų ir civilinės metrikacijos skyrius parengia žiniaraščius ir pateikia Centrinei buhalterijai;

10.3. Savivaldybės administracijos Centrinė buhalterija perveda piniginės socialinės paramos išmokas nurodytu būdu.

11. Skiriant piniginę socialinę paramą pagal Tvarkos aprašo 6.2.1. punktą, Paslaugų ir civilinės metrikacijos skyriaus vedėjas pasirašo sutartis su prekybos įmonėmis. Šias sutartis parengia Paslaugų ir civilinės metrikacijos skyriaus specialistai.

12. Socialiniai darbuotojai, socialinio darbo specialistai, atsižvelgdami į bendrai gyvenančių asmenų arba vieno gyvenančio asmens poreikius, organizuoja maisto produktų, mokyklinių ir kitų būtiniausių prekių pirkimą, paslaugų apmokėjimą.

13. Patyrusiems socialinę riziką bendrai gyvenantiems asmenims arba vienam gyvenančiam asmeniui išmokų teikimo būdas gali būti pakeistas, atsižvelgiant į Savivaldybės administracijos Paslaugų ir civilinės metrikacijos skyriaus, seniūnijų socialinio darbo specialistų bei Klaipėdos rajono paramos šeimai centro socialinių darbuotojų, teikiančių paslaugas šeimoms, rekomendacijomis, kai bendrai gyvenantys asmenys arba vienas gyvenantis asmuo yra pakeitę gyvenimo būdą ir pasirengę gaunamos piniginės socialinės paramos išmokas naudoti pagal paskirtį.

# IV. BAIGIAMOSIOS NUOSTATOS

14. Socialinę riziką patiriantys bendrai gyvenantys asmenys arba vienas gyvenantis asmuo, kuriam piniginė socialinė parama teikiama nustatytu būdu, turi teisę kreiptis į Komisiją dėl teikimo būdo keitimo.

15. Socialinę riziką patiriantys bendrai gyvenantys asmenys arba vienas gyvenantis asmuo Komisijos ar paskirto valstybės tarnautojo sprendimus gali apskųsti Klaipėdos rajono savivaldybės administracijos direktoriui.

16. Už Tvarkos aprašo vykdymą atsakingi:

16.1. Savivaldybės administracijos Paslaugų ir civilinės metrikacijos skyrius – už teisingą dokumentų socialinėms išmokoms priėmimą ir paruošimą joms išmokėti;

16.2. Savivaldybės administracijos Centrinė buhalterija – už teisingą ir savalaikį lėšų pervedimą įmonėms, įstaigoms, su kuriomis sudarytos prekių pirkimo ar paslaugų teikimo sutartys.

17. Tvarkos aprašo kontrolę vykdo Savivaldybės administracijos Centralizuotas vidaus audito skyrius ir Klaipėdos rajono savivaldybės Kontrolės ir audito tarnyba.